钦定古今图书集成/明伦汇编/闺媛典/第329卷 > 齐伤槐女
## 钦定古今图书集成/明伦汇编/闺媛典/第329卷 > 齐伤槐女

按刘向《列女传》，齐伤槐女者，伤槐衍之女也，名婧。景
公有所爱槐，使人守之，植木悬之，下令曰：“犯槐者刑，
伤槐者死。”于是衍醉而伤槐。景公闻之曰：“是先犯我
令！”使吏拘之，且加罪焉。婧惧，乃造于相晏子之门曰：
“贱妾不胜其欲，愿得备数于下。”晏子闻之，笑曰：“婴有
淫色乎？何为老而见奔？殆有说内之。”既入门，晏子望
见之，曰：“怪哉，有深忧！”进而问焉，对曰：“妾父衍，幸得充
城郭为公民，见阴阳不调，风雨不时，五谷不滋之故，
祷祠于名山神女，不胜麹糵之味，先犯君令，醉至于
此，罪固当死。妾闻明君之莅国也，不损禄而加刑，又
不以私惠害公法，不为六畜伤民人，不为野草伤禾
苗。昔者宋景公之时，大旱，三年不雨”，召太上而卜之，
曰：“当以人祀。”景公乃降堂北面稽首曰：“吾所以请雨
者，乃为吾民也，今必当以人祀，寡人请自当之。言未
卒，天大雨，所以然者何也？以能顺天慈民也。今吾君
树槐，令犯者死，欲槐之故，杀婧之父，孤妾之身，妾恐
伤执政之法，而害明君之义也。”邻国闻之，皆谓“君爱
树而贼人，其可乎？”晏子惕然而悟。明日朝，谓景公曰：
“婴闻之，穷民财力谓之暴，崇玩好，严威令谓之逆，刑
杀不正谓之贼。夫三者，守国之大殃也。今君穷民财
力，以美饮食之具，繁钟鼓之乐，极宫室之观，行暴之
大者也。崇玩好，严威令，是逆民之明者也；犯槐者刑，
伤槐者死，刑杀不正，是赋民之深者也。”公曰：“寡人敬
受命。”晏子出，景公即时命罢守槐之役，拔植悬之木，
废伤槐之法，出犯槐之囚。君子曰：“伤槐女能以辞免。
《诗》云：‘是究是图’。亶其然乎？”此之谓也。